Agrizzi het besluit om te ‘sing’Angelo Agrizzi, voormalige operasionele hoof van die omstrede fasiliteite-bestuursgroep Bosasa. Foto: Simphiwe Mbokazi /ANA Ná ‘n maraton van nege dae in die getuiebank, het die voormalige uitvoerende hoof van Bosasa, Angelo Agrizzi, Dinsdagmiddag die Zondo-kommissie van ondersoek na staatskaping verlaat nadat skokkende onthullings en geheime verklap is. Hoewel die nuus vir almal wat die verrigtinge in Parktown volg, besonder ontstellend is, is dit egter nie verbasend nie. Agrizzi se getuienis voor adjunkhoofregter Raymond Zondo het aan die lig gebring dat Bosasa omkoopgeld van tussen R4 miljoen en R6 miljoen per maand spandeer het, dat R500 000 aan president Cyril Ramaphosa se veldtog (om as ANC-president verkies te word) gegee is, en hoe miljarde rande deur tenderbedrog verkry is. Hierdie is bloot ’n paar van die gevalle van grootskaalse korrupsie wat verklap is. Een van die grootste besprekingspunte was president Cyril Ramaphosa se beweerde verhouding met Bosasa. Agrizzi het getuig dat Bosasa R500 000 aan Cyril Ramaphosa gegee het vir sy veldtog om president van die ANC te word. President Ramaphosa word nou aangemoedig om die land in sy vertroue te neem oor die ware aard van hierdie skenking. Dat Ramaphosa ook betrokke was by ongerymdhede, behoort egter nie nuus te wees nie. Aan die einde van 2018 is daar reeds berig dat Ramaphosa hierdie skenking ontvang het. In November 2018 het Ramaphosa in ’n brief aan die parlement geskryf dat hy onbewus was van hierdie betaling. Ramaphosa hou egter verder ook voet by stuk dat hy nie bewus was van enige staatskaping nie. Dit is belangrik om te onthou dat Ramaphosa nie net skielik op die toneel verskyn het toe hy op 15 Februarie 2018 president geword het nie. Ramaphosa was adjunkpresident van die land vanaf 26 Mei 2014 tot 15 Februarie 2018 – in die presiese tyd wat staatskaping plaasgevind het. Daar bestaan dus een van twee moontlikhede. Ramaphosa was as adjunkpresident dalk werklik onbewus van die staatskaping wat om hom plaasgevind het en is gevolglik onbekwaam om as president te dien – enige persoon in die tweede magtigste posisie in die land wat nie die ooglopende korrupsie om hom kon raaksien nie, kan tog nie die vernuf of vermoë besit om president te wees nie. Alternatiewelik, en meer waarskynlik, was Ramaphosa aandadig tot staatskaping en behoort hy nie president te wees nie. Hoe verder die ondersoek vorder, hoe groter hoop die bewyse op dat staatskaping nie ’n nagevolg van die Zuma-presidentstermyn was nie, maar dat dit eerder ’n nagevolg van die ANC-bewind is. Die enigste mense wat “verbaas” is oor die bewyse van korrupsie wat teen Ramaphosa instroom, is diegene wat glo dat Ramaphosa se 100%-aandeel in McDonald’s voldoende gerusstelling behoort te wees dat hy die land se ekonomie kan red. En dít is niks meer as wensdenkery nie.